कुजू में एनएच-33 की घटना से सीसीएल ने नहीं लिया सबक
| | 2015-07-20T09:19:07+05:30
रामगढ़ कैंट, रामगढ़ जिले के कई क्षेत्रों में जमीन के नीचे कोयले की खानों में लगी आग भयावह रूप से...
रामगढ़ कैंट, रामगढ़ जिले के कई क्षेत्रों में जमीन के नीचे कोयले की खानों में लगी आग भयावह रूप से आबादी वाले इलाकों की ओर बढ़ रही है, लेकिन आग बुझाने अथवा आबादी वाले क्षेत्रों की ओर बढ़ने से रोकने के लिए सीसीएल प्रबंधन द्वारा ठोस उपाय नहीं किये गये हैं। लापरवाही का आलम यह है कि धधकती आग व भू-धसान के बीच बस व ट्रक तक गुजर रहे हैं। तो भू-धंसान के इर्द-गिर्द बड़ी संख्या में लोग निवास कर रहे हैं। स्थिति यह है कि कभी भी कोई बड़ा हादसा हो सकता है।
मालूम हो कि कुछ वर्ष पूर्व एनएच-33 पर कुजू लोहा गेट के पास जमीन के नीचे लगी आग ज्वालामुखी बनकर फूट पड़ी। जिससे एनएच-33 पर आवागमन कई माह तक ठप रहा और बाद में करीब 20 करोड़ की लागत से डायवर्सन बनाकर एनएच-33 को आवागमन के लिए खोल दिया गया।
प्रशासन की सक्रियता से बड़ा हादसा एनएच-33 पर टल गया, क्योंकि सड़क के बीच आग के ज्वालामुखी की तरह फूटने से 12 घंटे पहले ही प्रशासन ने एनएच-33 को बंद कर दिया था। जबकि सीसीएल के अधिकारी उपायुक्त व पुलिस अधीक्षक को समझाते रहे कि एनएच-33 को आग से कोई खतरा नहीं है, लेकिन प्रशासन ने सीसीएल के दावों को खारिज कर राष्ट्रीय राजमार्ग को बंद करने का बड़ा फैसला ले लिया और हादसा टल गया।
इधर पतरातू-भुरकुंडा मार्ग पर दो जगहों से सड़क के बीच से धुंआ निकल रहा है, तो सड़क के किनारे आग धधक रही है, लेकिन इस मार्ग पर अब भी आवागमन जारी है। धुंआ निकल रहे मार्ग पर दो पहिया ही नहीं बस व ट्रक जैसे बड़े व भारी वाहनों का आवागमन जारी है।
भू-धंसान व आग को आगे बढ़ता देख बरका-सयाल क्षेत्र के सौंदा परियोजना पदाधिकारी कार्यालय को गेस्ट हाउस में शिफ्ट करना पड़ा, लेकिन बगल की कॉलोनी में अब भी बड़ी संख्या में कर्मियों के परिवार निवास कर रहे हैं। कुजू में जमीन के नीचे लगी आग तथा भू-धंसान के कारण एक स्टोर जमींदोज हो चुका है।
बरका-सयाल क्षेत्र की भुरकुंडा परियोजना अन्तर्गत संगम खुली खदान आग से बर्बाद हो चुका है और वहां से लोगों को अन्यत्र बसाया गया है, लेकिन सौंदा में अभी भी सैकड़ों लोग धधकती आग व भू-धंसान के बगल में निवास कर रहे हैं।
सीसीएल के पास जमीन के नीचे लगी आग को बुझाने की न तो कोई तकनीक है न संसाधन मौजूद है। लिहाजा सीसीएल ने हाथ खड़े कर दिये हैं।
धनबाद से कुछ विशेषज्ञों को बुलाया गया था, तो एनएच-33 में लगी आग को बुझाने में आंशिक कामयाबी मिली थी। रामगढ़ में अब लोगों के बीच यह चर्चा होने लगी है कि कहीं रामगढ़ भी झरिया न बन जाय।